ᱫᱷᱟᱺᱭ ᱵᱩᱰᱷᱤ

ᱫᱷᱟᱺᱭ ᱵᱩᱰᱷᱤ ᱫᱚ ᱥᱟᱶᱛᱟ ᱨᱤᱱᱤᱡ ᱟᱹᱰᱤ ᱞᱟᱹᱠᱛᱤ ᱟᱹᱱᱤᱡ ᱦᱚᱲ ᱠᱟᱱᱟᱭ ᱾ ᱜᱤᱫᱽᱨᱟᱹ ᱡᱟᱱᱟᱢᱚᱜ ᱚᱠᱛᱚ ᱨᱮ ᱫᱷᱟᱺᱭ ᱵᱩᱰᱷᱤ ᱫᱚ ᱢᱟᱬᱟᱝ ᱨᱮ ᱛᱟᱦᱮᱱ ᱦᱚᱲ ᱠᱟᱱᱟᱭ ᱾ ᱡᱟᱱᱟᱢ ᱨᱮᱱᱟᱜ ᱟᱦᱞᱟ ᱟᱹᱭᱠᱟᱹᱣ ᱞᱮᱱ ᱠᱷᱟᱱ, ᱯᱩᱭᱞᱩ ᱫᱚ ᱫᱷᱟᱺᱭ ᱵᱩᱰᱷᱤ ᱜᱮ ᱠᱚ ᱦᱚᱦᱚ ᱟᱭᱟ ᱾ ᱩᱱᱤ ᱫᱚ ᱡᱚᱛᱚ ᱞᱮᱠᱟᱱ ᱠᱟᱛᱷᱟᱭ ᱵᱟᱰᱟᱭᱟ ᱾
ᱠᱟᱹᱢᱤ ᱠᱚ ᱛᱟᱭ
ᱜᱤᱫᱽᱨᱟᱹ ᱟᱬᱜᱚᱱ ᱦᱤᱞᱚᱜ ᱜᱤᱫᱽᱨᱟᱹ ᱟᱛᱟᱝ ᱟᱬᱜᱚᱭᱮ,ᱚᱸᱡᱽᱨᱟ ᱞᱩᱜᱽᱲᱤ ᱠᱚ ᱯᱷᱟᱨᱪᱟᱭ,ᱱᱟᱹᱨᱜᱮᱫ, ᱱᱟᱹᱨᱜᱮᱫ ᱩᱜᱽᱞᱤ ᱟᱹᱨᱩᱵ ᱯᱷᱟᱨᱪᱟᱭ ᱟᱨ ᱢᱩᱸᱪᱟᱫ ᱨᱮ ᱫᱚ ᱦᱚᱞᱚᱝ ᱫᱟᱜ ᱤᱨᱪᱤ ᱠᱟᱛᱮ ᱪᱷᱩᱛ ᱮ ᱯᱷᱮᱲᱟᱣᱟ ᱾
ᱵᱩᱠᱟᱹ ᱛᱚᱯᱟ
ᱚᱠᱟ ᱦᱤᱞᱚᱜ ᱵᱩᱠᱟᱹ ᱧᱩᱨᱩᱜᱼᱟ,ᱤᱱᱟᱹ ᱦᱤᱞᱚᱜ ᱦᱚᱸ ᱫᱷᱟᱺᱭ ᱵᱩᱰᱷᱤ ᱜᱮ ᱵᱩᱠᱟᱹ ᱫᱚᱭ ᱛᱚᱯᱟᱭᱟ ᱾ ᱫᱩᱣᱟᱨ ᱜᱟᱱᱟᱰᱮ ᱴᱷᱮᱱ ᱥᱟᱹᱲᱤᱢ ᱨᱮᱱᱟᱜ ᱡᱚᱲ ᱥᱮᱱᱮᱨ ᱠᱚᱭᱚᱜ ᱠᱟᱛᱮ ᱥᱮᱱᱮᱨ ᱛᱟᱞᱟ ᱨᱮ ᱜᱟᱱᱟᱰᱮ ᱴᱷᱮᱱ ᱚᱛ ᱨᱮ ᱥᱩᱭ ᱛᱮ ᱰᱷᱚᱰᱟ ᱞᱟ ᱠᱟᱛᱮ ᱛᱚᱯᱟᱭᱟᱭ ᱾ ᱚᱱᱟ ᱨᱮ ᱛᱟᱝ ᱦᱟᱺᱰᱤᱭ ᱪᱚᱰᱚᱨᱟᱜᱼᱟ ᱞᱚᱜᱚᱱ ᱚᱛ ᱨᱮ ᱢᱤᱞᱟᱣᱜ ᱞᱟᱹᱜᱤᱫ ᱾
ᱦᱚᱭᱚ/ᱦᱚᱦᱚ ᱨᱩᱣᱟᱲ
ᱦᱚᱭᱚ ᱥᱮ ᱦᱚᱦᱚ ᱨᱩᱣᱟᱲ ᱫᱚ ᱜᱤᱫᱽᱨᱟᱹ ᱡᱟᱱᱟᱢ ᱠᱟᱛᱮ ᱒᱙ ᱢᱟᱦᱟ ᱨᱮ ᱦᱩᱭᱩᱜᱼᱟ ᱾
ᱫᱟᱹᱫᱽᱱᱤ
ᱫᱷᱟᱺᱭ ᱵᱩᱰᱷᱤ ᱭᱟᱜ ᱫᱟᱹᱫᱽᱱᱤ ᱫᱚ ᱯᱩᱱ ᱞᱮᱠᱟᱱᱟ ᱾ ᱠᱟᱹᱣᱰᱤ, ᱪᱟᱣᱞᱮ,ᱫᱟᱠᱟ ᱟᱨ ᱦᱟᱺᱰᱤ ᱾ ᱢᱚᱬᱮ ᱥᱤᱠᱟᱹ/ᱢᱚᱬᱮ ᱴᱟᱠᱟ/ᱜᱮᱞ ᱢᱚᱬᱮ ᱱᱚᱝᱠᱟ ᱠᱟᱹᱣᱰᱤ ᱨᱮ ᱢᱚᱬᱮ ᱟᱹᱲᱟᱹ ᱛᱟᱦᱮᱱᱟ ᱾